Iniciatives solidàries per ajudar al Celler Rendé Masdéu | Gastrotalkers.cat\nIniciatives solidàries per ajudar al Celler Rendé Masdéu\nEl temporal s'ha endut per endavant el Celler Rendé Masdéu i la solidaritat emergeix perquè l'empresa familiar pugui tornar a resorgir el negoci. Expliquem les diferents iniciatives per poder participar en el recolzament de Rendé Masdéu.\nNÚRIA ESCALONA | 25/10/2019 a les 13:27h\nAquesta notícia es va publicar originalment el 25/10/2019 i, per tant, la informació que hi apareix fa referència a la data especificada.\n#alvostrecostat Celler Rendé Masdéu Foto: DO Conca de Barberà\nEl fort temporal viscut a Catalunya a principis de setmana va arrassar tot allò que trobava, el material i l'immaterial, els habitatges i la feina molts anys. Una de les zones més afectades ha estat la Conca de Barberà. I precisament a l'Espluga de Francolí, vam poder veure com l'aigua s'enduia el Celler Rendé Masdeu i el restaurant que regentava la mateixa família.\nEn una entrevista a RAC1, Mariona Rendé, propietària del Celler Rendé Masdéu, relatava: "El riu s'ho ha endut tot. No ha deixat res. No hi ha parets, no hi ha teulada, ni tines, ni ampolles, ni botes... ni res. És com si anessis a un abocador". Entrevista on exposava una queixa destinada a l'Agència Catalana de l'Aigua per no haver actuat prèviament en la neteja de la llera del riu.\n🤗 La solidaritat no s’autra a l’Espluga. Diversos voluntaris recuperen ampolles de vi del celler que ha estat engolit pel riu Francolí. #EsplugadeFrancolí pic.twitter.com/Up1k1f8KEM\nDavant d'unes imatges impactants com aquestes, un gran volum de persones han fet emergir l'empatia i la solidaritat des del primer moment. Com deia la mateixa Mariona Rendé, "el riu s'ha endut la feina de tota una vida". Hem vist en imatges com la gent ajudava a Rendé Masdeu a recuperar ampolles damunt el terreny, però també han emergit altres vies.\nCom podem ajudar a Rendé Masdéu?\nImmediatament, en ser coneixedors dels fets, la Denominació d'Origen Conca de Barberà va reaccionar i va entomar el paper de canalitzar totes les mostres de solidaritat i ajudes a la família. Així, a hores d'ara, és possible que qui ho vulgui pugui aportar el seu gra de sorra a la causa:\n- Número de compte solidari\nLa DO Conca de Barberà, conjuntament amb l'Associació Festa del Trepat, ha obert un número de compte on poder fer aportacions perquè Rendé Masdéu puguin començar de nou a aixecar el seu projecte. És la mesura més ràpida i el número de compte és: ES23 0182 1238 6402 0166 6700.\n- Etiqueta solidària\nAmb la voluntat d'aglutinar les mostres de suport de molts cellers de Catalunya i la col·laboració oferta per les diferents Denominacions s'ha proposat crear una etiqueta especial. Aquestes etiquetes es podran afegir a les ampolles dels elaboradors que ho vulguin i indicaran que cada ampolla implica el donatiu de 3€ per part del celler col·laborador.\n- Elaboració d'un vi solidari #alvostrecostat\nEls cellers de la Conca de Barberà elaboraran un cupatge solidari amb una etiqueta exclusiva amb el nom #alvostrecostat. Es preveu posar el vi a a la venta a finals de novembre i es podrà comprar a botigues especialitzades, restaurants i botigues online. En aquest cas, el preu íntegre de l’ampolla anirà destinat al compte solidari per ajudar al Celler Rendé Masdéu.\nEl disseny de l'etiqueta el farà Joan Coca de forma solidària, el mateix dissenyador que havia fet les noves etiquetes de Rendé Masdéu que també s'ha endut el temporal.\nRendé Masdéu ha enviat un comunicat, i així mateix ho diu a la seva web, on exposen que "en poques hores hem quedat sobrepassats per les mostres de solidaritat i afecte de familiars, amics, cellers i gent de tot el país" i donen les gràcies a tothom per acompanyar-los en el moment més advers que ha passat la seva empresa familiar. Es disculpen per no poder atendre personalment tots els suports i expliquen que canalitzaran totes les iniciatives de recolzament i solidaritat mitjançant la DO Conca de Barberà.\n— Celler Rendé Masdéu (@RendeMasdeu) October 24, 2019\nMés enllà de la solidaritat amb Rendé Masdéu, són moltes les persones i negocis afectats pel temporal a l'Espluga de Francolí i al conjunt de la Conca de Barberà. En aquest sentit ha nascut "Riuada Solidària", una iniciativa solidària nascuda de la ciutadania per ajudar els damnificats de la riuada del Francolí d'aquest 22 d'octubre del 2019. Els podeu trobar mitjançant Twitter, Facebook i Instagram o fent servir l'etiqueta #RiuadaSolidària.


Un tomb per casa.: de desembre 2009\nEL PESSEBRE ENTRE COTXES\nNadal acaricia la tradició de les bones intencions. Cada 25 de desembre, però, és diferent, si rebolca la plenitud de les hores viscudes i també la tristor que s’acusa enfront de sentides absències. No obstant la festivitat continua estant associada al fred que glaça els cims de les muntanyes. Com l’altre diumenge, quan caminàvem pels camins de la muntanya de Montserrat, mentre unes enjogassades volves de neu, poc a poc, anaven emblanquinant el paisatge. Tots coincidíem amb la mateixa predicció, quan dèiem: “fa dia de Nadal”. Relacionem aquesta climatologia, freda i d’ambient rúfol, amb la festes nadalenques. Els pastors dels nostres pessebres, porten gruixudes samarres mentre es dirigeixen cap el portal. En el seu interior, sols el protagonista d’aquest dia tan assenyalat , el nen Jesús, és el qui va menys abrigat de tots. Sort que el bou i la mula li proporcionen escalforeta. Així ho hem representat sempre.\nL’únic que varia és la creativitat de qui fa el pessebre. He volgut encapçalar l’article amb la imatge d’un de molt curiós. Que a més de la seva originalitat, la disposició artística del seu autor, m’ha complagut i m’ha encuriosit trobar-lo instal·lat en la mateixa entrada del seu taller de reparació de cotxes. Ben pocs tallers, de l’ofici que sigui, deuen quedar per arreu que muntin aquest emblema del Nadal, íntim, dintre l’espai dedicat a l’activitat laboral. En Lucas ens ha sorprès amb aquesta brillant idea, la qual, sense pretendre-ho, assoleix cotes d’un cert surrealisme, si tenim en compte que per aquells temps la invenció dels motors estaven a anys llum. Per altra banda és un exemple, alliçonador, com modernitat i tradició poden conviure sense fer-se nosa. Ni tampoc que els fums rebutjats pels motors, aconsegueixen entelar la simpàtica i ben estructurada imatge d’un naixement envoltat d’eines i olors de benzina.\nL’amic Lucas és un dels tants capdavanters de les tradicions sitgetanes, especialment per les de Carnaval, que vetlla per a que el parc mòbil “carrosaire” del Retiro, circuli amb un bon rugir de motors i un rellentir no menys engrescador. Però també sap adaptar-se a les normatives pertinents, com ho demostra el fet d’haver muntat el pessebre al costat mateix d’un apagafocs. Totes les precaucions són poques, quan es vol preservar l’origen i el significat d’aquestes petiteses que tan ajuden a enriquir les nostres tradicions i els nostres sentiments.\nLa seva genialitat m’ha recordat que en un altre taller de les mateixes característiques, el de Can Selfa, en Vicenç Marrades, disposava el seu peculiar pessebre en aquella finestra del costat del garatge. Quan el tenia acabat, pujava la persianeta i s’ho mirava amb aquell posat peculiar, satisfet de com li havia quedat i complagut de que la gent s’aturés a contemplar-ho.\nPerò vet aquí que en aquest indret on el mecànic té el seu taller, anteriorment el regentava en Tabueña, gendre d’en Manel Balcells, hi treballava també el nebot de l’antic propietari, en Pere. En front, els germans Balcells tenien el primitiu taller, la veu popular ho coneixia més per a can Perico. La família era entusiasta de les noves tecnologies, a més de les que propiciaven la simplicitat dels motors, els agradava la ràdio. Fins i tot per a festes assenyalades en feien ostentació, instal·laven uns potents altaveus al balcó i les locucions s’escoltaven quasi bé per tot el nucli central del poble. Cada 22 de desembre, dia de la rifa, la cantarella dels nens, desbordava la calma del poble, gràcies a la voluntat participativa dels populars mecànics, les ones aconseguien el màxim de la potència i la sort saltironejava d’aquí cap allà, fins que un dia, en el sorteig de l’any 1933, es va aposentar a la Vila, va recaure en un número que es va vendre a la botiga de queviures de ca la Laieta, en el carrer Sant Francesc. Va ser un dia feliç per a molta gent de Sitges i diuen que es van disparar les vendes de ràdios. Amb una participació d’una pesseta, que era la fracció que despatxava, tocaven set mil cinc-centes. Quantitat que permetia comprar un solaret i aixecar-hi una caseta de planta baixa.\nA can Benazet, els mecànics de la fàbrica i els de casa meva, quan s’apropaven aquestes dates eren requerits per la Sra. Manaleta, la muller del Sr. Manel Benazet, per a que es disposés el pessebre en la llar familiar. Sembla ser que era d’una complexitat molt artística i real, perquè l’ofici de tots els que hi intervenien ho garantia. Els aprenents anaven a fer verd i molsa i els oficials es regien per les preferències de la senyora de la casa. Exigent i meticulosa fins els més mínims detalls, el pessebre s’acabava perquè no es podia continuar fent i desfent fins més enllà del dia de Nadal.\nI és que el pessebre és cosa seriosa, tot i la popularitat que l’envolta i l’espai on es disposa. El taller d’en Lucas, sense oblidar-nos dels diorames que els pessebristes exposen en el Palau del Rei Moro, el del Vinyet... és un lloc molt afí per ubicar un símbol d’aquestes característiques. Els qui anem i venim per la vorera , som com aquells pastors que es dirigien a aquell pessebre de Betlem. Potser avui Sant Josep seria mecànic i el infantó, fill de Maria, hauria nascut entre cotxes. Deixem-ho aquí, tal com ho hem trobat.\n( Article Publicat a l'Eco de Sitges el 19 de desembre 2009 )\nPublicat per JYM a 23:12 1 comentari:\nCAMINANT PER MONTSERRAT\nEl Centre Excursionista de Sitges organitza, en el transcurs de l’any, unes caminades que assoleixen un encant especial, pel fet de poder compartir companyonia amb un grup de persones, als quals ens motiva el caminar, plegats, pels camins de la nostra Geografia. Aquesta activitat et permet també contemplar paratges molt bonics, que si no t’endinses vers les entranyes de la muntanya no hi coincideixes.\nContinuant amb el traçat del GR 5, han arribat a Montserrat i com aquesta muntanya és dipositaria d’enormes encants paisatgístics, hi fan una parada abans de continuar i així poder realitzar una caminada per dintre les seves interioritats. Aquest darrer diumenge, festivitat de Santa Llúcia, ha estat el dia escollit per pujar des de l’ermita de Santa Cecília, des de el peu de la carretera a Sant Jeroni i, des d’allà, fins al seu mirador, per a tot seguit baixar, per entre un gran nombre de graons, fins a pocs metres del monestir.\nVarem endevinar el dia, es va sortir de Sitges plovisquejant, la qual cosa feia preveure que la jornada seria passada per aigua, amb la consegüent molèstia que suposa caminar per aquells camins estrets amb pluja. Però sortosament no va ser així, arribats al lloc de sortida, no havia plogut ni una sola gota, tot i que el dia estava molt tapat. Només començar l’ascensió, van caure les primeres volves de neu, molt febles i disseminades. La boira dificultava, enormement, la visió del paisatge que, del contrari, havia d’ésser espaterrant. Però al menys es mantenia sense ploure, malgrat les ganes que teníem de delectar-nos amb les vistes, des de la perspectiva d’un dia lluminós. En el pla de la Trinitat, on vam esmorzar , es divisava un bonic espectacle, el cel no estava gaire tapat i les roques que ens envoltaven es distingien amb tota claredat, estàvem per sobre dels núvols, circumstància que es va aprofitar per fer nombroses fotografies.\nContinuem camí i quan som quasi a l’ermita de Sant Jeroni, la nevada s’intensifica i poc a poc va quallant. L’espectacle és d’una vellesa sensacional i tots arribem a la conclusió que ha valgut la pena que no tinguéssim sol, perquè l’excursió la podem repetir quan ens plagui i segur que un dia o altra l’endevinarem i podrem gaudir-ne de diferent manera, per contra coincidir en un dia amb neu i que aquesta no es converteixi en un impediment, ja és més difícil.\nEn l’estació de l’antic aeri la nevada començava a ser important i d’aquí cap avall, ens va acompanyar un paisatge bucòlic, nadalenc, bastant emblanquinat, però sense perill de quedar aïllats. Les fotografies són, ara, el testimoni d’una sortida on, segons les previsions meteorològiques, havia de convertir-se en infructuosa, va esdevenir un gratificant i profitós plaer visual.\nJa en el recinte del monestir, la neu no havia fet acte de presència, tan sols va acariciar als qui caminàvem pels cims.\nPublicat per JYM a 23:16 2 comentaris:\nPublicat per JYM a 23:09 Cap comentari:\nARA TOCA FER EL PESSEBRE\nEl calendari no sols detalla i classifica, per dies i mesos, el transcórrer del temps, també fa constar les festivitats ordenades en el consegüent calendari litúrgic. Hem arribat a una d’elles, demà, festivitat de Santa Llúcia, coincideix la celebració d’aquesta festivitat entranyable amb el patronatge a les modistes, per considerar que cal tenir la vista fina per poder filar l’agulla de cosir. La tradició convida a elles a apropar-se fins a Barcelona, per fer una visita a la capella dedicada a la Santa que es troba adossada al claustre de la catedral i aquest pretext s’aprofita per a celebrar-ho com cal. Així els establiments de restauració acullen, després de les pregàries pertinents en la reduïda capella, l’esclat de satisfacció d’un col·lectiu que, des de sempre, s’ha caracteritzat per la jovialitat i alegria que es relaciona a les professionals de la costura.\nMalgrat que els tallers de modistes, com quasi bé tots els oficis artesanals, al cap dels anys, es veuen reduïts a una presència testimonial, com la de la Irene Torramorell , modista veterana que encara fila l’agulla en l’habitació, on la seva germana Juanita posava injeccions, amb el record del taller que tenia al carrer Joan Tarrida. No vull dir amb això que no continuïn havent tallers que segueixin amb la seva activitat. No obstant s’ha mig perdut, també com totes les activitats, la presència de l’aprenent. En el cas dels tallers de modistes, les noies hi acudien ja no per la voluntat de dedicar-se en exclusiva a aquest ofici, sinó que ho feien impulsades i motivades per les seves famílies, per tal d’aprendre a saber cosir. Ja filant més prim, a dissenyar els patrons, tallar la roba i, en definitiva, confeccionar els seus propis vestits. Arribat el moment, amb tants precisos coneixements, els permetria fer un sargit als mitjons o agafar-se la vora de qualsevol vestit comprat fet.\nAquesta raó, la de preparar-se, en deien, per saber portar un casa, permetia que els tallers de les professionals de l’agulla i el fil, es veiessin molt concorreguts de noietes. La seva presència , curullada de joventut i jovialitat, aportava a aquests llocs una alegria que a voltes fins i tot resultava excessiva per la modista que es tenia que concentrar en la feina. Val a dir, també, que els xicots, sabedors o festejadors d’alguna mossa, no paraven de fer el “cuculot” per les immediateses del taller. Aquest factor ajudava a propiciar altres al·licients afegits, els quals les noies en sabien treure bon partit , al observar les estratègies que feien servir aquells avivats galans, per voler saber de les interioritats del taller en qüestió. Tot servia per fer créixer l’ambient del lloc i l’estímul d’unes aprenentes de modista, les quals, arribada aquesta data, es desplaçaven, en comitiva, fins a la capital. Per a tants motius, des de sempre, ha estat una festa, el que en diguem, simpàtica.\nUna altra tradició, la fira del mateix nom, s’estenia per entre les escales per on s’accedeix a la Catedral, ara la trobem al llarg i ample de l’esplanada de davant, dedicada a la venda de figures pel pessebre, molsa i troncs per a fer cagar el tió, quan el costum de guarnir un arbre encara no havia arribat als nostres verals, ni calat en la nostra voluntat. S’obria per aquesta data, que és quan la mateixa tradició mana que s’ha de fer el pessebre i treure’l per la Candelera. D’això en saben els pessebristes que, any darrera any han cercat per la fira, la figura que més s’adapta a la seva composició. Amb preferència per artesans, artistes tan prestigiosos en aquest art, com Muns, Castells, germans Colomer, Delgado...\nAnar a fer la molsa pel pessebre, ha estat l’al·licient afegit a tot aquest cúmul de coincidències. Hi continuo anant, malgrat les limitacions que s’han acotat, perquè considero que la que necessito és molt poca i no crec que el meu contacte amb la muntanya, amb aquesta finalitat, pugui malmetre l’eco sistema, com ho estan fent, de manera despietada l’avanç de les pedreres.\nNo tan sols la presència de la molsa preval en el paisatge pessebrista, per a que flairegi a muntanya, s’esquitxi de verd, és convenient disposar branquillons de romaní , de grèvol i d’altes varietats. Per l’entorn de l’ermita de Sant Pau de la veïna població de Sant Pere de Ribes, hi creixen uns matolls que disposats en el pessebre dóna la sensació que es tracti de les palmeres d’un oasis. No en sé pas el nom d’aquest tendre arbust, si més no la seva configuració estructural m’encanta. Sense desmerèixer un parell o tres de figues de moro collides al peu de l’ermita.\nAquesta vegada ens acompanyava un entusiasta ribetà , en Josep Baqués Quesada, el qual, mentre furgàvem entre la mata de romaní, ens ha conduit a fer un tomb per les llegendes populars ribetanes i des d’allà mateix hem pogut assaborir el contingut de les dolces mels que unten determinats continguts de la vida popular. Resulta que a mig camí de la pujada de Sant Pau, hi trobem una capelleta que els oriünds del lloc la coneixen com la del Sant Pau xic. Aquesta construcció és molt simple i de mesures igualment reduïdes. Però té dues vessants de teulat molt inclinat i llis,aquí rau la dificultat de la llegenda. La qual vaticina que la persona, fadrí o fadrina, que tirin una pedra a la teulada i aquesta s’aguanti, malgrat la inclinació, no tardarà en trobar pretendent/a. No varem entrar en detalls, ni amb exemples de la seva efectivitat, però sí vam poder constatar que les dues teulades estaven ben concorregudes de pedretes. En cas de fer-se efectiu el desig, vaig arribar a ala conclusió que cal que l’aparellament vagi per bon camí, ja que del contrari serà i, mai millor dit, com haver tirat pedres damunt de la pròpia teulada. Com que no és el meu cas, el de provar sort en aquesta eventualitat, no em vaig veure temptat de tirar-hi cap pedreta, no fos que se m’afegís una altra companyia, aquesta, no desitjada.\nNo obstant la llegenda urbana encara va més enllà. Continuant el camí, deixant enrere l’ermita del sant xic i la del gran, s’arriba a la font d’en Sidro. Un curiós aqüífer amb el qual la natura ens obsequia. En aquestes èpoques contenia poca aigua, si més no la que hi havia era transparent i freda. En Josep ens explica que la parella que beguin els dos de la mateixa aigua, el matrimoni acabarà malament. Per tant un camí amb unes precaucions que s’han adoptar si vols que la felicitat no es vegi malmesa per l’embranzida descontrolada de les pedres damunt de la teulada o pels glopets compartits de l’aigua de la font. Són dos referents de la vida ribetana que junt amb la Cova Negra, que es troba ubicada en el seu terme, i que mana també que per a ser un bon ribetà s’ha d’haver entrat fins a acariciar la foscor de la seva cavitat. Són detalls que conformen el pedregui dels nostres veïns.\nNosaltres continuem amb la recerca del verd i de la molsa, perquè ara toca fer el pessebre.\n( Article publicat a l'Eco de Sitges el 12 de desembre 2009 )\nAquests dies ha estat notícia una bàscula que estava ubicada en una cèntrica joieria de Barcelona, concretament en l’establiment el “Regulador de Bagués” de la Rambla, on ha pesat, en aquest enclavament, durant 61 anys, i de manera gratuïta, les encarnadures i l’ossamenta, en definitiva, l’estructura compacta de tota la societat catalana, grassos, prims, amb “mixelins” i sense, també als qui els tenien grossos, els ossos . Ha estat testimoni de satisfaccions i d’esglais quan l’agulla decanta cap un pes que defrauda a qui pujat al seu damunt, apercep que el “regim” no aporta les expectatives que s’havia posat en el seu compliment. Aleshores amb el pes elevat, amb l’agulla quasi doblegada en el cantó del desencís i del sofriment emocional, puja la pressió, s’aixeca tot, menys el que hauria de pujar, l’autoestima.\nEl seu peculiar color vermell simbolitza el reclam de grans i petits, de gent que hi ha pujat decidida, sense complexes, a fer front a la realitat. Altres, quan hi tenien un peu a sobre es feien enrere, reconeixen la seva indisciplina, la seva tolerància en la qüestió d’un dia és un dia. O, simplement, mostrant un desinterès pel propi pes, per tal de no amargar-se l’existència amb detalls superflus.\nEn canvi quan tens una edat que no ve d’un pam, quan sortosament no passen pel cap aquestes preocupacions, quan, en definitiva coincideixen aquests factors o estàs “xolis”, “passota”, o ets canalla. Amb aquesta situació, la referent a l’edat, caminàvem per la Rambla i la bàscula vermella, era un al·licient afegit a la ja de per si valuosa satisfacció de poder passejar per Barcelona. Hi corríem i la seva estructura, el seu mecanisme ens captivava. Aleshores la cosa s’aixecava poc, quasi bé no es movia de la seva posició estàtica . Observada, per part nostra, tan poca inclinació de l’agulla mesuradora, animàvem a la família per a que recolzés el peu damunt la plataforma per poder apreciar com la fletxa anava escalant posicions superiors. Ens passaria per la ment que el pes l’estabilitzaríem al nostre plaer, apretant o deixant de fer-ho. Un error de logística que el temps s’ha encarregat de corroborar.\nPel que fa a la bàscula de can Bagués, és notícia aquests dies perquè ha canviat d’emplaçament, ha estat col·locada en un lloc, on, precisament, la mesura del pes és la base fonamental de les transaccions comercials. Em refereixo al prestigiós i popular mercat de la Boqueria. En el seu nou enclavament continuarà amb la mateixa finalitat i sense cap cost addicional al usuari, que el del valor del seu propi pes. Potser perquè sempre, els antics propietaris i, ara, els dipositaris de la deixa, han considerat que ja es suficient tribut la satisfacció, o el desànim que resulta del saber els quilos que un pesa, com per encara haver de mobilitzar la butxaca. Sobretot quan la quantia de pes acumulat no satisfà les perspectives. I és que l’engreixar-se ja té un cost excessiu per a la sensibilitat dels més prims mirats.\nA la capital existia unes altres bàscules, aquestes de pagament, recordo la que hi havia a sota les interioritats de la Plaça de Catalunya, de camí cap el metro. De color verd, desprès de posar el dineró en la ranura corresponent, si no vaig mal fixat, s’havia de fer girar un mecanisme, aleshores la bascula marcava el pes i automàticament expedia un cartonet, similar als bitllets de tren d’antany, on hi apareixia el pes apuntat. Per allò de que la memòria pogués acabar decantant cap a la baixa una realitat. D’aquesta manera, per evitar dubtes, existia un testimoni, el comprovant, inamovible, a qualsevol potser...\nLes bascules de la Vila han estat ubicades a les farmàcies. Que és un lloc regit per una certa serietat i especialització, em refereixo que des d’allà estant pots demanar ajuda. Si comproves que l’agulla agafa una embranzida que consideres desmesurada. D’aquesta manera, si no estàs conforme, sense baixar de la plataforma, pots requerir la presència del farmacèutic, com a jutge equilibrador entre el que és o hauria de ser el teu pes ideal. I per a que, d’acord, amb els seus coneixements, sabrà orientar que més ens convé, si una pastilleta, o el combinat nutritiu que permeti una rebaixa al més curt termini. La de la Boqueria continua tenint avantatges, perquè abans de comprar et pots pesar. Si el resultat el consideres adient pots tirar de beta, i si no a comprar verdureta i cosa lleugera.\nLa bàscula de l’antiga farmàcia del Cap de la Vila, del Dr. Ferret, la recordo entrant a la dreta i sempre s’ha caracteritzat per la seva modernitat. S’aixecava per sobre la plataforma, el suport d’una gran esfera, on els números eren entenedors i el fons, com la resta, d’un color absolutament blanc. Vet aquí que de vailets, ens agradava anar a comprar-hi per pesar-nos. Continuàvem amb les mateixes, un pes moderat, més aviat a la baixa, que també, per l’experiència, segur, que és fotut. Ja que, comprovat l’estancament de l’agulla mesuradora, les mares es preocupaven i aprofitaven d’estar on eren per a comprar aquells horribles estimulants de la gana, que pel que sembla ésser vitaminaven les interioritats que tenen a veure amb l’augment de pes, com era l’oli de fetge de bacallà i les injeccions d’aquesta mateixa variació. Arribàvem a la conclusió que l’havíem pifiat en pesar-nos. El mal ja estava fet i el remei era amarg i dolorós a més no poder.\nA la del cal Sr. Font, la bàscula es caracteritzava per la precisió que atorga aquest braç, com el de les antigues romanes, per on s’hi fa córrer el consegüent pes, fins que els punts s’equilibren i el pes que marca és el real, no hi caben errors. De cercar la precisió en tenia cura el recordat Pere Sanahuja. De la mateixa manera que a la farmàcia de la Irene Montroset, ubicada en els baixos de can Planas, cantonada de l’Illa de Cuba amb el de Sant Gaudenci, l’encarregat n’era l’auxiliar farmacèutic, en Josep Carbonell, fill d’en Lau.\nLa modernitat ha arribat fins i tot a les bàscules, i després de pagar un import establert, el teu pes es certificat amb tota mena de detalls, segons sigui l’estatura que també ha estat mesurada i altres factors adjacents que li permet emetre les recomanacions pertinents, per tal de millorar o deixar tal com estar la teva estructura que el pas dels anys s’encarregarà de disposar el que li plagui, quasi sempre decantant cap a l’arronsamenta i la minvada generalitzada.\nA la joieria barcelonina, propietària de la susdita bàscula vermella, ara desplaçada del seu lloc habitual, no hi havíem comprat mai cap anell, ni joia, ni simplement un rellotge per mesurar el pas de les hores, en teníem prou de saber el nostre pes. Potser per a constatar aquella equivalència, associada a l’or, que diu: “vals tant com peses”.\n( Article publicat a l'Eco de Sitges, el 6 de desembre 2009 )\nPublicat per JYM a 23:51 Cap comentari:


La reunió sobre el litoral posa de manifest la dificultat per conciliar urgències i ambientalisme\nPosted By: Joaquim Aguilar 2021-03-12\nL’alcalde Rafa Navarro s’ha felicitat avui del caràcter i de la significació que va tenir ahir la reunió entre grups polítics, tècnics i Preservem el Litoral per analitzar el projecte del Ministeri abans d’adoptar un posicionament al ple. Navarro ha parlat d’una trobada “diferent i productiva” i ha celebrat que es fes amb una mirada tècnica i defugint la confrontació política, però també ha admès que en van sortir poques conclusions: les parts coincideixen que cal actuar amb celeritat (sobretot per protegir les infraestructures del front litoral) però es mantenen dues visions diferents sobre com fer-ho. També ha dit que si la voluntat de tots és adoptar un posicionament de consens, potser és prematur sotmetre la qüestió a votació la setmana que ve:\nLa reunió, que va ser telemàtica i que es va allargar al voltant de 3 hores, va ser promoguda el febrer passat pels grups d’ERC, Crida i PECP, que presentaven una moció al ple contra el projecte però que van proposar fer aquest pas previ per tal que els grups poguessin votar amb més coneixement de causa. A més dels representants polítics hi van participar el president del Comissionat pel Litoral i alcalde Cabrera Jordi Mir; el geòleg i regidor de Cabrera Daniel Meroño; Juantxu Barroso, de la Direcció General de Litoral i Muntanya de la Generalitat; Rafael Sardà, científic la Unidad de Sistemas Socio-ecológicos Marinos y Costeros del CSIC i César Mösso, professor i membre del Laboratori d’Enginyeria Marítima de la UPC. Finalment també en va prendre part, en nom de la plataforma Preservem el Litoral, Sergi Galanó.\nVal a dir que dos grups municipals ja s’han pronunciat l’endemà mateix d’aquesta reunió: d’una banda aquesta matinada Crida Premianenca ha emès un comunicat on ratifica la seva oposició al projecte i assenyala que els experts en dinàmiques litorals van reclamar als grups polítics “canviar la forma de pensar” i abandonar el model de gestió basat en la construcció d’infraestructures dures. Per contra JxPdM a l’espai d’opinió d’avui ha qualificat el projecte de “necessari” basant-se de nou en la necessitat urgent de protegir el front litoral:\nRecordem que el projecte del Ministeri ja disposa d’estudi d’impacte ambiental (es va publicar al BOE el Nadal passat) però encara no té pressupost ni data d’execució.\nEscolta la declaració de Rafa Navarro:\nAjudes econòmiques i cimeres polítiques després dels temporals\nEl rebuig de Preservem El Litoral als plans del Ministeri desencadena un embolic de comunicats i posicionaments\nERC de Premià de Mar respon a Gutiérrez i nega haver-se pronunciat a favor del projecte de Madrid de protecció del litoral


Un episodi de singlot en bebès i nens sans dura en general entre 10 i 15 minuts i no requereix atenció mèdica\nEl singlot és habitual en lactants i durant la infància. I encara que pot arribar a preocupar els pares si apareix amb freqüència, molt poc sovint és senyal d’una malaltia greu. No obstant això, si l’episodi dura més de 48 hores, s’aconsella buscar atenció mèdica per a descartar alteracions digestives, pulmonars, neurològiques o, fins i tot, psiquiàtriques, entre d’altres.\nLa literatura mèdica defineix el singlot com una sèrie de contraccions en forma d’espasme, sobtades, involuntàries i entretallades del diafragma (el múscul que es troba entre les cavitats toràcica i abdominal). La seva aparició es relaciona amb el tancament anticipat de la glotis, que interromp la inspiració i provoca el so característic.\nEl singlot es classifica segons la durada:\nAgut, transitori o autolimitat: quan dura menys de 48 hores.\nPersistent: quan s’allarga més enllà de 48 hores fins a un mes.\nIntractable o incoercible: si dura més d’un mes (encara que hi ha autors que no el consideren com a tal fins que no supera els dos mesos).\nEn el 90% dels casos, la presentació més habitual és la benigna i transitòria, el singlot agut, en què, en la majoria de les vegades, no es coneix el motiu que el provoca. El singlot persistent s’associa a causes digestives, respiratòries o cardíaques, entre d’altres. Per la seva banda, la forma més greu, quan el singlot supera el mes, es relaciona amb alteracions neurològiques, sobretot si l’afectat és un nen. Aquest singlot intractable pot encobrir una irritació del nervi frènic o del nervi vague, patologies del sistema nerviós central, trastorns psiquiàtrics, el consum de medicaments determinats (entre els quals es troben anestèsics, corticoesteroides, medicaments utilitzats en la malaltia del Parkinson o la quimioteràpia) o processos infecciosos, tòxics o metabòlics. Aquest tipus de singlot predomina en homes, sense diferències significatives quant a la freqüència segons l’edat, el grup ètnic o el nivell socioeconòmic.\nTot i que en general és lleu, el singlot, quan es presenta amb freqüència, és motiu de preocupació per als progenitors. No és estrany que a les consultes de pediatria, els pares de nens de quatre o cinc anys preguntin per què el seu fill té tant de singlot o si és perillós que en pateixi tres o quatre vegades al dia.\nEn nens és habitual el singlot de curta durada que no afecta les seves activitats quotidianes. No es coneix la causa concreta d’aquest singlot agut, que és autolimitat i es resol de manera espontània, tal com explica Anna Soriano, pediatra d’atenció primària, qui insisteix que no té gravetat, tret que tingui una durada superior a les 24-48 hores i afecti l’alimentació o el son.\nPer aquesta raó, quan persisteix més de 24 hores, és necessari acudir al metge perquè descarti malalties com meningitis, otitis mitjana, bronquitis, asma i, fins i tot, la presència d’un cos estrany a l’orella.\nEn el lactant\nDe la mateixa manera, el singlot és freqüent en els lactants i també és habitual que preocupi els pares. Tot i això, tal com informa l’Associació Espanyola de Pediatria, els episodis de singlot en bebès i en nens petits sans molt poques vegades estan relacionats amb un problema de salut greu. Així que n’hi ha prou d’observar el nen sense alarmar-se i assegurar-se del seu benestar. No requereix més intervencions, ja que no els ocasiona cap problema. En altres paraules: és inofensiu.\nEl singlot en els petits sol estar provocat per immaduresa del sistema nerviós: qualsevol estímul que irriti el diafragma, com el reflux fisiològic de la llet de l’estómac a l’esòfag, per empassar-se aire -per una agafada inadequada al mugró mentre mama o per una tetina amb forats massa grans o massa petits- i fins i tot per un canvi brusc de la temperatura ambiental. Tanmateix, no ens hem de preocupar ja que, a partir dels sis mesos, els episodis de singlot comencen a disminuir.\nEs pot frenar el singlot?\nNo és estrany que aparegui el singlot en les circumstàncies següents: després de riure molt i amb ganes, menjar massa ràpid o mentre es parla animadament, ingerir begudes amb gas i, fins i tot, després d’haver begut molt d’alcohol. Els mètodes tradicionals per a frenar-lo són molts i molt variats i, encara que molts autors els recomanen -de vegades funcionen-, no hi ha evidència científica que sustenti aquestes pràctiques.\nAixí, les maniobres que tenen a veure amb la respiració, com ara aguantar la respiració allargant el coll, beure aigua amb rapidesa, fer una espiració forçada sense expulsar aire, amb la boca i el nas tapats o fer respiracions ràpides i curtes, la pressió en el pont nasal, la compressió ocular, el massatge rectal digital, la pressió en els dos conductes auditius externs i, fins i tot, el conegut ensurt, estan relacionats amb el nervi vague. Per això, la seva possible eficàcia podria estar vinculada a la sobreestimulació d’aquest nervi, que provocaria l’aturada del singlot.\nMalgrat això, com en el cas dels nens, si el singlot persisteix de manera prolongada o afecta les activitats de la vida diària (impedeix el descans nocturn o l’alimentació) i provoca cansament o ansietat, el millor és consultar el metge.


Invierno | Ambulàncies Catalunya\nAmbulancias en Barcelona, transporte sanitario no urgente.\nTag Archives: invierno\nConsells preventius per a un hivern sense riscos per a la salut\nCada estació de l’any té els seus riscos i saber com es poden prevenir és fonamental. Així doncs, ara que arriba el canvi d’estació, us volem fer algunes recomanacions de prevenció davant els riscos de l’hivern per a la salut.\nPrevenció a casa\nCada any, amb l’arribada de l’hivern sentim parlar d’accidents amb els sistemes de calefacció i la ventilació de les cases. La majoria dels casos es deuen a la concentració de monòxid de carboni, un gas tòxic. Altre cops els accidents es deuen a l’absència de ventilació a les estances, que fa augmentar la presència de diòxid de carboni i pot generar asfíxia per manca d’oxigen.\nPer evitar aquest tipus d’accidents cal:\ngarantir la ventilació de tots els espais on hi hagi calefacció.\nrevisar l’estat de tots els sistemes de calefacció quan els comencem a fer servir després d’un temps d’inactivitat i fer-ne un bon manteniment mentre els estem utilitzant.\nPrevenció a la carretera\nLa meteorologia pròpia de l’hivern pot dificultar la circulació a la carretera en gran mesura. Fenòmens típics d’aquesta estació com la neu, el glaç, la boira, la pluja i el vent ens poden fer alterar els plans de mobilitat.\nEn cas que haguem de sortir a la carretera en alguna de les situacions descrites, és molt recomanable seguir les dues regles d’or de la carretera, prevenció i prudència:\nposeu a punt el vehicle abans de sortir (escombretes, llums, líquids, pressió i dibuix dels pneumàtics).\nconsulteu les condicions meteorològiques i que ens assegurem que portem tot el que necessitarem. si trobeu neu, glaç, boira, pluja o vent a la carretera, disminuïu la velocitat i augmenteu la distància de seguretat.\nsi podeu compartir cotxe també estareu estalviant combustible i mirant per la vostra economia.\nPrevenir els empatxos\nA l’hivern acostumem a passar més temps a casa i les reunions familiars o amb amics estan a l’ordre del dia. El Nadal és el colofó a aquestes trobades i en molts casos s’acostuma a caure en excessos.\nPer a prevenir els empatxos durant les festes nadalenques:\nintenteu fer uns àpats lleugers, amb aliments que no aportin massa greix i que continguin fruites i verdures,\nmodereu el consum d’alcohol\nprocureu caminar o fer alguna activitat que us mantingui actius abans o després dels gran àpats.\nEstalviar energia és un aspecte que hem de tenir present durant tot l’any i en tots els àmbits de la nostra vida. En aquest cas no parlaríem de riscos, però sí de millores en la nostra qualitat de vida, la dels que vindran i, també en les nostres butxaques.\nAlguns dels consells més fàcils de seguir i que més estalvi suposen són:\naprofitar la calor del sol aixecant les persianes durant el dia i abaixant-les a la nit\ntapar les juntures i escletxes de les finestres per no perdre la calor que haguem aconseguit\napagar els interruptors dels aparells elèctrics quan no els fem servir. Si els deixem en stand by, tot i que no els fem servir segueixen consumint energia.\nThis entry was posted in Actualitat Salut, Ambulàncies Catalunya and tagged ahorro energético, carretera, casa, comidas, fred, frío, glaç, invierno, neu, niebla, nieve, prevención, prudència, riesgos, risc on 30 November, 2016 by Ambulàncies Catalunya.\nHivern 2016: arriba la grip? Alguns consells\nSembla que arrenca el fred finalment en aquest hivern atípic i amb ell podria arribar el virus de la grip, que fins ara es resistia a aparèixer donades les altes temperatures. Segons la Generalitat, en la setmana del 1 al 7 de febrer, la grip a Catalunya presentava una activitat epidèmica de baixa intensitat, amb 187 casos per 100.000 habitants.\nSi tot apuntava que el 2016 podria ser “l’any sense grip“, sembla ser que darrerament s’està donant cert creixement dels casos de grip, de manera que el punt d’epidèmia podria estar a prop. El virus de la grip és un dels microorganismes més “imprevisibles” entre els que afecten l’ésser humà, així que cal estar preparat per al que pugui esdevenir.\nCom cada any, us compartim alguns consells com a mesura de prevenció davant possibles contagis. Semblen molt obvis, però, ja ho sabeu, més val prevenir que curar! Aquí van:\nEn tossir i esternudar, convé tapar-se la boca amb un mocador de paper\nEn fer-ho, no us tapeu mai el nas i la boca amb la mà\nÉs clar, no sempre es té un mocador a mà, així que en cas d’esternudar o tossir és millor tapar-se el nas i boca amb la part interna del colze\nÉs preferible utilitzar mocadors de paper i, un cop usats, llençar-los a la paperera\nDesprés de tossir o esternudar, convé rentar-se les mans amb aigua i sabó, i fer-ho de forma freqüent\nÉs convenient ventilar els llocs tancats\nRecordem que els antibiòtics no curen la grip i que les bones pràctiques higièniques són clau\nEn nadons, gent gran, persones amb malalties greus i/o cròniques i professionals sanitaris la grip pot resultar en complicacions molt serioses, de manera que la millor manera de prevenir-la és amb la vacunació.\nThis entry was posted in Actualitat Salut and tagged bebes, consejos, fred, frío, gripe, invierno, pañuelo, profesionales sanitarios, tos, vacuna, virus on 18 February, 2016 by Ambulàncies Catalunya.\nPreventius per a Esdeveniments\nserveis ambulàncies |


Més espai per al Liceu | Cultura | EL PAÍS Catalunya\nMés espai per al Liceu\nLa venda d'entrades augmenta un 67% des del trasllat de les taquilles a la Rambla, que comptaran amb un espai gastronòmic amb una gelateria dels germans Roca\nBarcelona 4 SET 2015 - 21:49\tCEST\nLes noves taquilles del Liceu situades a la Rambla. consuelo bautista\nEstar a un pas de la Rambla, amb milers de turistes que van i vénen, i tenir espais semibuits a peu de carrer, com l'Espai Liceu, on se situava la cafeteria i la botiga de marxandatge i música, és una cosa que els gestors del Gran Teatru del Liceo s'han proposat evitar. Aquesta part del teatre ja fa més d'un mes que està tancada i, de moment, s'està enderrocant a l'espera que es prengui una decisió sobre en què es transformarà. La idea principal és una oferta gastronòmica cultural. "Hi ha diverses propostes sobre la taula que s'han de considerar", expliquen fonts del Liceu.\nUna de les iniciatives estava relacionada amb la moda, una opció que s'ha descartat. “Creiem més en un espai en el qual es puguin degustar productes de la gastronomia catalana. No volem que sigui un restaurant més”, apunten les mateixes fonts. L'única cosa que és clara és que una part de la futura distribució l'ocuparà una gelateria dels germans Roca. La resta està per definir i no es decidirà fins que finalitzi l'any.\nEl teatre renova la seva aposta pel mecenatge\nEl Liceu ha trobat en el mecenatge un baló d'oxigen i renova la seva aposta per aquest sistema de finançament. Salvador Alemany serà la persona encarregada d'aconseguir que el consell del mecenatge del teatre sigui més actiu. Dimarts el fins ara vocal del consell en representació d'Abertis assumirà la presidència i rellevarà en aquesta responsabilitat Josep Vilarasau –que continuarà com a president honorífic–, que ocupava el càrrec des del 1995.\nNo serà un relleu sense més, ja que també es modificarà l'estructura del consell dotant-lo d'un comitè de direcció que serà més àgil. Un consell en el qual podran entrar totes les figures que donen suport econòmicament al teatre: mecenes, patrocinadors, col·laboradors, protectors i benefactors. L'aportació mínima per entrar al consell serà de 800 euros.\nLa caiguda contínua dels últims anys de les aportacions de les administracions ha estat el detonant perquè el mecenatge tingui un paper cada vegada més important en el pla financer del teatre, que l'any passat va aconseguir incrementar els ingressos per mecenatge en un 12% fins als 5,6 milions d'euros. Una quantitat que va representar el 14% dels ingressos del teatre i que, per primera vegada, va aconseguir que el 55% dels seus ingressos procedissin de la taquilla, mecenatge i lloguer d'espais, i el 45% restant de les subvencions públiques.\nEl que fins fa uns mesos era l'Espai Liceu va ser decaient gradualment tant la cafeteria, com especialment la botiga de música i publicacions del Liceu, que es va tancar fa nou mesos. Aficionats a l'òpera compraven discos i publicacions en aquell espai, que explotava Discos Castelló. Però la venda de clàssica i òpera també s'ha desplaçat a Internet, especialment als gegants, com Amazon: “Vam arribar a un acord amb la FNAC i El Corte Inglés perquè hi hagués un racó Liceu”, apunten des del coliseu.\nEls espais que ara el teatre vol posar en valor són la planta -1, una zona que queda semiamagada a la qual s'accedeix per la Rambla i arriba fins a l'accés del carrer de la Unió. A més de la cafeteria i la botiga, el Liceu tenia allà un petit auditori que utilitzava per a actes com a rodes de premsa i també era la sala on esperava el públic que arribava tard a les funcions i la podien seguir en una pantalla de grans dimensions. En aquella àrea també hi havia unes dependències per a l'arxiu.\nEls responsables del Liceu entenen que es pot treure més profit a aquest espai amb una millor oferta que atregui més gent. El teatre vol treure el màxim partit econòmic possible tant a l'activitat musical com a l'extramusical, per aquest motiu el lloguer d'espais o transformar-ne alguns de ja existents perquè rendeixin més sigui prioritari per cobrir el dèficit que arrossega.\nPer aquest motiu, van traslladar les taquilles, a les quals s'accedia pel carrer de la Unió, a la façana nova de la Rambla –confrontant amb l'edifici històric– i van col·locar rètols ben visibles de cara als turistes i visitants en general. Un trasllat que s'ha notat perquè la venda ha augmentat un 67%: de gener a maig del 2014 –quan les taquilles eren a l'accés del carrer de Unió– es van vendre una mitjana de 101 entrades per setmana i en el mateix període d'aquest any, quan les taquilles ja eren a La Rambla, en van ser 169 per setmana.


Guia de tots els concerts del 38è Festival Pau Casals del Vendrell | NacióBaixPenedès\nGuia de tots els concerts del 38è Festival Pau Casals del Vendrell\nper Redacció, El Vendrell, 11 de juliol de 2018 a les 23:10 |\nBruno Philippe | AC\nLa 38a edició del Festival Internacional de Música Pau Casals comença aquest divendres 13 de juliol al Vendrell amb una programació que s’allargarà fins al 24 de juliol i que girarà enguany entorn la temàtica «Casals i la Primera Guerra Mundial: l’inici de la lluita per la pau i la democràcia». L'Auditori Pau Casals i l’Ajuntament del Vendrell, amb la col·laboració de la Fundació Pau Casals, organitzen novament vuit concerts amb artistes tant de l’escena nacional com internacional per rendir homenatge i reivindicar els valors del gran violoncel·lista català.\nLa primera activitat que servirà per escalfar l’ambient de cara al concert inaugural serà una projecció a l’aire lliure d’audiovisuals inèdits d’alguns concerts del Mestre. “Pau Casals en imatges” tindrà lloc el 13 de juliol a les 22 hores a la plaça del Tívoli del Vendrell, i el 23 de juliol se n’oferirà un segon tast. Aquestes projeccions aniran acompanyades de les actuacions en directe del Cor Orfeó Parroquial del Vendrell durant la projecció del 13 de juliol, i del violoncel·lista Pablo Ferrández a la projecció del 23.\nEl concert inaugural d’enguany (14 de juliol) anirà a càrrec del tàndem format pels francesos Bruno Philippe (violoncel), Jerome Ducros (piano), Bertrand Lade (clarinet) i la soprano anglesa Nazan Fikret. Una aposta pel talent jove actual que, sota el títol «Beethoven i la gran escola romàntica alemanya!», interpretarà peces de Pau Casals juntament amb altres de Schubert, Schumann i Brahms.\nRepeteix al Festival la violinista Amandine Beyer, ja present en la seva programació en l’edició passada, acompanyada del seu conjunt Gli Incogniti (17 de juliol). Interpretaran en el concert «La nostàlgia del segle de les llums» i peces de compositors com Couperin o Marais.\nSteven Isserlis fa doblet i repeteix sobre l’escenari de l’Auditor Pau Casals del Vendrell formant tàndem amb la pianista Connie Shih (18 de juliol). En el concert «El violoncel en temps de guerra”» interpretaran peces de compositors de la talla de Bach, Schumann o Debussy.\nL’organista de renom Gerhard Weinberger (19 de juliol) conduirà el concert «Grandesa i serenitat de Bach» en una localització diferent a la resta de concerts programats al Festival, l’església parroquial del Vendrell.\nDe l’escena nacional actual, actua al festival el pianista de referència Javier Perianes (20 de juliol), que oferirà el concert «Debussy i el seu amic Falla», on interpretarà peces dels dos compositors.\nEl programa d’enguany també acull una proposta de música i dansa: l’agrupació Ensemble Murtraposarà música a la coreografia de Maxime Thomas, interpretada per ell mateix i acompanyat per Antonin Monié i Ida Viikinoski (21 de juliol). L’espectacle també comptarà amb la narració de Jaume Comas del text de Charles-Ferdinand Ramuz amb música d’Igor Stravinsky.


La UB Business School crea dues beques per a estudiants comunitaris de l’Executive MBA\nLa Universitat de Barcelona Business School ha anunciat la creació de dues noves beques per cursar l’Executive MBA. Aquestes ajudes, batejades com a “European Talent”, estan destinades a estudiants procedents de països de la Unió Europea amb un perfil professional destacat i amb les habilitats necessàries per convertir-se en líder que influeixin en el futurs dels negocis. En concret, cada una de les dues beques subvenciona un 50% del preu de la matrícula del programa (l’import no inclou les taxes).…\nCentenars d’estudiants visiten l’estand de la UB Business School al saló Futura\nL’estand de la Universitat de Barcelona Business School va rebre la visita de centenars d’estudiants durant la celebració del saló de màsters i postgraus Futura a Barcelona, del 24 al 25 de març. Per tercer any consecutiu, el centre de recerca i educació de postgrau i executiva en empresa va presentar la seva oferta formativa, que inclou el màster de Recerca en Empresa, el doctorat en Empresa, el màster en Empresa Internacional i l’Executive MBA. Una gran majoria d’estudiants van…\nCarlos Astete Larraín és exalumne de l’Executive MBA de la UB Business School. Actualment, és Tècnic de Formació al bufet d’advocats Cuatrecases, un dels líders de la Península Ibèrica. Al cap de cinc mesos de començar l’EMBA ja va trobar feina a una start-up tecnològica amb seu a Barcelona. En aquesta entrevista, ens explica les seves impressions sobre la seva etapa de formació a la UB i la seva trajectòria professional a partir d’aleshores. ¿Com ha contribuït l’Executive MBA de…\nL’estudiant de doctorat de la UB Business School Luis Araya rep un premi al millor article per la seva recerca sobre el sector universitari xilè\nL’estudiant de doctorat de la Universitat de Barcelona Business School Luis Andrés Araya Castillo ha rebut el premi al millor article en l’àmbit del Lideratge, Estratègia i Empresa Internacional durant la 32a Trobada Nacional de Facultats d’Administració i Economia (ENEFA). En concret, el seu treball “Grupos estratégicos y dinámica competitiva de la educación superior en Chile” analitza el sector universitari xilè amb una perspectiva estratègica i segons la teoria de grups estratègics. Mercè Bernardo, investigadora a la UB Business School…\nLa UB Business School participarà al saló de màsters i postgraus Futura\nPer tercer any consecutiu, la Universitat de Barcelona Business School participarà al Futura, el saló internacional de màsters i postgraus de Barcelona. Aquesta trobada imprescindible en l’àmbit de l’educació tindrà lloc els propers 24 i 25 de març de 2017, de 10:00 a 20:00 al Palau 5 del Recinte Firal de Montjuïc. Aquesta nova edició espera atrayre més de 6.000 visitants. Aquest any, la UB Business School hi serà present juntament amb altres universitats nacionals i internacionals, promocionant estudis de…\nLa Facultat d’Economia i Empresa de la Universitat de Barcelona se situa entre els millors centres del món per estudiar empresa, segons el QS World University Rankings by Subject 2017. El centre, al qual pertany la UB Business Schoool, figura en la posició 135 del món en l’àmbit de les Ciències Socials i la Direcció d’Empreses. Això situa la nostra facultat en la posició 54 a Europa. La Facultat d’Economia i Empresa també apareix a la classificació a àrees específiques,…\nEl MATLAB Academic Tour fa escala a la Facultat d’Economia i Empresa amb una sessió sobre machine learning\nEl proper 30 de març de 2017, entre 9:30 i 13:00, tindrà lloc un taller dedicat als fonaments del Machine learning amb MATLAB a l’Aula Magna de la Facultat d’Economia i Empresa. Aquesta sessió està dirigida a professors, investigadores i alumnes interessats en aplicar coneixements sobre les capacitats de MATLAB o que vulguin utilitza plataformes hardware de baix cost per a la docència i recerca. Aquells participants que ho sol·licitin podran obtenir certificats d’assistència. Durant la sessió, els participants exploraran…


Master Class d’en Josep R. Freixanet, director executiu de GFT, en el marc del Màster en Enginyeria Informàtica de l’EPS : Bloc de Notícies. Escola Politècnica Superior\nMaster Class d’en Josep R. Freixanet, director executiu de GFT, en el marc del Màster en Enginyeria Informàtica de l’EPS\nAhir, en el marc del Màster en Enginyeria Informàtica de l’Escola Politècnica Superior de la Universitat de Lleida, el Sr. Josep Ramon Freixanet, Executive Director a Grup GFT, va impartir una master class relativa a la gestió i la qualitat d’un projecte.\nEn concret la master class versà sobre els següents aspectes:\n1) Flux de vida d’un projecte, des de la fase prèvia a la venda fins el tancament.\n2) Rols que hi intervenen i responsabilitats.\n3) Gestió pràctica de la qualitat dins dels projecte, a nivell corporatiu: control de qualitat i elements de control.\n4) Revisió periòdica a nivell management


Andorra preveu l'entrada de 50.000 vehicles per les dues fronteres durant el pont de la Puríssima — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Andorra preveu l'entrada de 50.000 vehicles per les dues fronteres durant el pont de la Puríssima\nL'Agència de Mobilitat d'Andorra ha presentat aquest dilluns l'operatiu especial de trànsit per al pròxim pont de la Festivitat de la Immaculada. Durant els quatre dies s'espera que entrin 50.000 vehicles al país, un 70% per la frontera del riu Runer, entre Andorra i Catalunya, i un 30% per la frontera que dóna accés des de França, al Pas de la Casa. El dispositiu especial preveu desplegar més de 250 efectius entre Policia, agents de circulació dels comuns (ajuntaments), i personal dels equips del Centre Nacional del Trànsit, CENATRA. A més l'Àrea de Conservació i Explotació de Carreteres, COEX, estarà en alerta en cas de previsió de nevades.\nL'operatiu especial de trànsit s'ha creat amb l'objectiu d'augmentar la fluïdesa en hores puntes i de coordinar tots els efectius. Des del CENATRA s'informarà permanentment de l'estat del trànsit a govern i comuns, a l'estat espanyol, a França i a mitjans de comunicació.\nPel que fa al divendres dia 5 de desembre, es preveuen complicacions d'entrada al país per la frontera del riu Runer entre les sis de la tarda i les deu de la nit. Durant el dissabte i diumenge es recomana evitar l'entrada entre les vuit del matí i les tres de la tarda per la frontera hispanoandorrana. Pel que fa al Pas de la Casa, l'horari amb més complicacions serà de vuit i les onze del matí. El diumenge es preveu trànsit lent de sortida del país entre les deu del matí i les cinc de la tarda per la frontera hispanoandorrana. El director de l'Agència de Mobilitat, David Palmitjavila ha recomanat que en la mesura que sigui possible els vehicles intentin accedir per la frontera del Pas de la Casa, ja que 'a França no és festa i la circulació serà més fluida'.\nA més, s'han previst mesures de coordinació interna i externa amb el Servei Català de Trànsit, Duana Espanyola, Duana Francesa, Policia Nacional Espanyola, Guàrdia Civil i Mossos d’Esquadra. Com a mesures complementàries s'ha anul·lat el gir a l'esquerra en el tram Fontaneda-Rotonda Auvinyà. També s'ha prohibit la circulació als vehicles especials i transport de mercaderies de més de dinou tones. Com a complement s'aturen les obres de l'Administració a les carreteres general i a la xarxa bàsica i s'allibera el Carril Prioritari Multibus des del divendres fins al dilluns.


La Fuliola té un risc de rebrot de més de 4.600 punts, dels més alts de Catalunya – Comarques de Ponent\nLa Fuliola té un risc de rebrot de més de 4.600 punts, dels més alts de Catalunya\nLes dades epidemiològiques a la Fuliola s’han disparat. El municipi té un risc de rebrot de 4.633,2 punts i una velocitat de contagi (Rt) de 3,42. A Lleida, Alfés encara té un risc de rebrot més alt, de més de 6.503, i les Borges Blanques té una Rt de 3,57. Aquest augment es deu a què en els últims 10 dies la Fuliola ha detectat 23 nous positius, localitzats en bona part en l’àmbit familiar. En aquest sentit, l’Ajuntament ha fet una crida a la prevenció.\nTambé té un risc de rebrot molt alt Vallbona de les Monges on és de 4.081,63 punts i l’Rt és d’1,71. Es deu a 4 casos detectats en una setmana, localitzats també en l’àmbit familiar. Són gairebé la meitat de casos dels registrats al municipi des de l’inici de la pandèmia.\nEn un tercer municipi de l’Urgell la situació segueix també molt complicada. És Belianes amb un risc de rebrot de 3.495 punts i l’Rt és d’1,9. Aquest municipi ha registrat 9 positius en els últims 15 dies, tots en l’àmbit familiar. La majoria ja estan acabant la quarantena.\nPel que fa a l’Urgell, el risc de rebrot ha augmentat a causa d’aquest increment exponencial de la Fuliola, Vallbona i Belianes, és de 566,74 (ahir era de 517,88), i la velocitat de contagi torna a ser superior a 1, és d’1,03 (ahir era de 0,95).\nCom a dada positiva, a Tàrrega la situació epidemiològica segueix millorant. El risc de rebrot baixa fins a 240,22 (ahir era de 312) i l’Rt també baixa fins a 0,65 (ahir era de 0,85).\nLa comarca de l’Urgell ja té 560 persones vacunades amb la primera dosi de la vacuna de Pfizer – BioNTech contra la Covid, 5 més que ahir. Es tracta d’usuaris i professionals de residències i de personal sanitari com els geriàtrics d’Agramunt (Ribera del Sió i Mas Vell), Tàrrega (Llar d’Avis del Carme i Sant Antoni), Anglesola i La Fuliola així com els CAP d’Agramunt, Tàrrega i Bellpuig. Està previst que aquest dilluns la vacuna arribi a les residències de Bellpuig.\nL’Urgell té aquest dilluns 14 persones ingressades a l’hospital per Covid (una més que ahir). La comarca acumula 2.156 positius (15 més que ahir) i 40 morts (els mateixos que ahir) per coronavirus des de l’inici de la pandèmia, segons dadescovid.cat.


Normativa locals campus de Gandia by Audiovisuales Gandia - issuu\nNORMATIVA DELS SALONS DEL CAMPUS DE GANDIA 2010 Introducció: La Universitat Politècnica de València disposa d’infraestructures i serveis audiovisuals als quals dóna suport d’operació, gestió i manteniment a través dels recursos tècnics audiovisuals del campus de Gandia. El servei audiovisual consisteix en l’assistència tècnica audiovisual per a la realització d’activitats, així com la gestió de l’ús de locals del campus de Gandia. A continuació es desenvolupa la normativa competent en ambdues matèries. Normativa sobre la gestió de l’ús de locals del campus de Gandia En la present normativa es diferencia entre les activitats organitzades per la Universitat Politècnica de València i les organitzades per entitats o empreses externes. Les activitats pròpies de la universitat estan exemptes de pagament de l’ús de locals, i els esdeveniments considerats externs, han d’acollir-se a les tarifes de l’annex I i II, i a les següents condicions generals. Condicions Generals: Qualsevol activitat organitzada per la UPV en el espais del campus de Gandia ha de seguir les següents instruccions: 1. Presentar sol·licitud per escrit al servei audiovisual del campus, a través de l’adreça electrònica “audiovisualesgandia@upv.es”. 2. Aquesta serà avaluada, comprovant la disponibilitat i enviant la confirmació de la reserva per correu electrònic. 3. En el cas de congressos o jornades, s’elaborarà el pressupost oportú, on s’inclourà el cost de lloguer dels espais sol·licitats a títol informatiu, i si procedeix, el cost del personal associat al servei sol·licitat. 4. Una vegada rebut el pressupost, en el cas que es preste servei audiovisual, els organitzadors de l’esdeveniment han de signar-lo, segellar-lo i tornar-lo al servei audiovisual per correu electrònic. El fet de formalitzar la sol·licitud, implicarà l’acceptació de les tarifes i condicions establertes per la Universitat. 5. Quan s’autoritze l’activitat per part de la Universitat, es procedirà a sol·licitar una modificació de crèdit al centre de cost que indique l’organitzador per l’import del servei prestat, ací finalitza el procés administratiu.\nCondicions de prestació de serveis La prestació de serveis audiovisuals inclou exclusivament les tasques de gestió, suport i operació audiovisual, quedant excloses les tasques de mobiliari general, informàtica, il·luminació no escènica, seguretat, consergeria, etc.. Per a aquestes tasques es recomana consultar els serveis que ofereix l’oficina de congressos, a través del correu electrònic “audiovisualesgandia@upv.es”. Els temps de muntatge i desmuntatge s’inclouran en el temps total del servei audiovisual prestat. Per a garantir la qualitat del servei es recomana respectar el temps reservat per a muntatge i desmuntatge. Les assistències es sol·licitaran al servei audiovisual a través del correu electrònic (“audiovisualesgandia@upv.es”). Es recomana sol·licitar les assistències almenys amb una setmana d’antelació. En el cas de modificació o anul·lació d’una assistència, avisar amb tres dies d’antelació. Les tarifes del servei audiovisual es troben en l’annex II. ANNEX I: Tarifes lloguers locals 2010 Les tarifes establertes per la Universitat Politècnica de València per al lloguer dels locals del Campus de Gandia, són les següents: Saló Aules fins a 50 persones Aules de 51 a 100 persones Aules de 101 a 150 persones Aules de més de 150 persones Aules de Informática Saló de Conferències 1 Saló de Conferències 2 Saló de Conferències 3 Saló de Conferències 4 Saló de Conferències 1 i 4 Saló de Conferències 2 i 3 Saló de Conferències 1, 2, 3 i 4 Hall de Exposicions Sala de Usos Múltiples Saló de Graus Aula Magna Aula Magna + Saló de Graus\nA aquestes se’ls aplicarà l’IVA corresponent (18%) En el lloguer d’Aules es podran aplicar tarifes per hores. Les quantitats per hora seran les corresponents a 1/8 del preu per dia. ANNEX II: Tarifes Serveis Audiovisuals 2010 Les tarifes corresponents a la prestació de serveis audiovisuals, sense incloure l’Impost sobre el Valor Afegit (18%), seran les següents: Concepte Assistència tècnica audiovisual activitats internes Tipus A: Servei audiovisual dies laborals de 8:00 a 18:00 hores Tipus B: Servei audiovisual dies laborals de 18:00 a 22:00 hores Tipus C: Servei audiovisual resta d’horari i festius\nNormativa locals campus de Gandia


Relat "Ja no és el mateix"\nInici > detall del relat: Ja no és el mateix\nJa no és la mateix, i mai més serà igual. Per què? És una pregunta que em plantejo sovint, però res, mai cap resposta. El destí, em dic aleshores, però de seguida em sento patètica, gairebé no sé el significat d'aquesta freda paraula.\nAmb tu he plorat, he rigut. Per tu he plorat, per tu he rigut. Amb tu he après, he sentit, he notat, he crescut.\nEts la persona que més sentiments ha remogut dins meu, des d'un conegut, fins a un amic, fins i tot he arribat a sentir amor per tu, amor de debò. T'he valorat, t'he estimat, t'he ajudat, protegit... però a la vegada t'he abandonat, t'he tancat les portes al meu cor, al meu ser, t'he odiat, t'he sentit desconegut, t'he volgut oblidar...\nMalgrat tot crec que els dos hem set persones priviliagades de tenir-nos l'un a l'altre en certs moments, moments que ens necessitavem de debò. Però ja no és el mateix. Si em crides hi acudiré, si caus et donaré la mà, si plores ploraré amb tu però la diferència és que em mantindré molt més al marge, doncs em fas mal. No ho fas expressament, ho sé. Però has ferit la meva pell, el meu cor, el meu ser.. Cicatrius que es curen amb el temps, però no ens enganyem... per sempre més hi seràn.\nT'he estimat amb bogeria, però he d'aprendre que estimar-te tant només em serveix per caure, per ferir-me encara més. És per això que aconseguiré estimar-te menys, no obstant et seguiré estimant, t'estimaré sempre.\nHas portat molta llum a la meva vida, tot i que també hi has portat foscor, dolor, soledat, recança...\nHem superat sempre la distància que ens separava, hem superat algunes diferències entre els dos. Però hi han altres diferències qua mai serem capaços de superar, doncs som molt iguals però molt diferents.\nEscric i em sento malament, sento que estic renunciant a una part de mi mateixa, però hi he de renunciar i sense ella sobreviure, com he fet fins que els nostres camins es van creuar.\nPer mi sempre seràs una persona especial, sempre seràs aquell noi que m'ha fet riure en els moments difícils, aquella persona amb qui he compartit allò fins i tot inimaginable.\nNo cauràs mai en l'oblit, però sento que això s'acaba. La flama que ha cremat entre nosaltres durant tan de temps, s'està apagant... i aviat seràn només brases. Però encara tinc l'esperança que un cop de vent les faci reviure de nou.\nT'estimo i t'estimaré sempre, però mai res tornarà a ser igual.


12 de setembre de 2017 12 de setembre de 2017 Terrassa Notícies successos, TerrassaNo comments\nLa Policia Municipal i Bombers actuen pel despreniment d’una façana a la plaça de Gernika\nEs va restringir el pas a l’edifici per raons de seguretat\nCap a les 16 h de divendres, un particular va contactar amb la Policia Municipal per informar que part d’una façana d’un edifici de la plaça de Gernika, estava caient. Una vegada al lloc, els agents van demanar la intervenció del Cos de Bombers de Terrassa perquè s’havia de treure una placa de formigó de grans dimensions, que podia ocasionar perill.\nEls efectius de Bombers van sol·licitar també la presència de personal tècnic d’Urbanisme per avaluar els desperfectes de la façana, ja que podrien caure altres peces. Al mateix temps, des de la seu policial es van realitzar els tràmits necessaris per disposar de tanques per acordonar la zona.\nFinalment, realitzat l’estudi per part del personal tècnic municipal, es decideix restringir el pas a l’edifici fins que no es realitzi el sanejament de les plaques deteriorades.\nSanejament d’una altra façana en un edifici de la carretera de Rellinars\nA les 19.20 h de divendres, un veí de la carretera de Rellinars va sol·licitar la presència de la Policia Municipal i de Bombers perquè un tros de balconada d’un edifici ubicat a la cantonada de la carretera amb el carrer de Transversal, havia caigut a terra. L’efectiu de Bombers que s’hi va desplaçar va trigar una hora en netejar la balconada afectada, mentre els agents policials van restringir el pas a vianants i vehicles. La zona va quedar abalisada.\nActuacions policials per alcoholèmies penals i administratives\nA les 4.45 h de dissabte, es van instruir diligències penals a una persona per conduir sota la influència de substàncies alcohòliques, després de ser aturat per agents de la Policia Municipal per haver realitzat una infracció de trànsit al passeig del Vint-i-dos de Juliol. Sotmès a les proves d’alcoholèmia, va donar resultats de 0,75 mg/l i 0,74 mg/l respectivament. El vehicle va ser immobilitzat al Dipòsit Municipal.\nCap a les 4.20 h de diumenge, uns agents de la Policia Municipal van realitzar les proves d’alcoholèmia a un conductor que circulava fent ziga-zagues pel carrer del Pantà. Aquesta persona, que va donar resultats d’1,06 mg/l i 1,05 mg/l, respectivament, va ser informat que s’instruirien diligències penals per haver conduït un vehicle de motor sota la influència de begudes alcohòliques. El vehicle va ser immobilitzat.\nUna hora més tard, un altre conductor va ser interceptat per una patrulla de la Policia Municipal quan no va respectar el semàfor en fase vermella, de la plaça de Catalunya amb el carrer de Pau Marsal. En les proves d’alcoholèmia que se li van realitzar, va donar taxes de 0,78 mg/l en cada una d’elles. El vehicle va quedar immobilitzat al Dipòsit Municipal.\nUna unitat de la Policia Municipal de Terrassa va aturar, a les 06.30 hores d’ahir dilluns, un conductor per haver realitzat un infracció de trànsit a la carretera de Montcada, a l’alçada del carrer de l’Agricultura. El conductor, que presentava símptomes d’haver begut, va donar taxes d’alcohol de 0,75 mg/l i 0,77 mg/l en les proves d’alcoholèmia. També se li va immobilitzar el vehicle al Dipòsit Municipal.\nA les 04.00 hores de dissabte, uns agents de la Policia Municipal van interceptar un conductor que conduïa de manera erràtica per la rambla de Francesc Macià. Després de sotmetre’l a les proves d’alcoholèmia, va donar taxes de 0,61 mg/l i 0,60 mg/l, respectivament.\nLa matinada de diumenge, cap a les 02.30 hores, una dotació de la Policia Municipal va aturar un conductor que va realitzar una infracció de trànsit a la carretera de Montcada, a l’alçada del carrer de Baldrich. El conductor va ser sotmès a les proves d’alcoholèmia i va donar resultats de 0,22 mg/l i 0,24 mg/l. També va ser sancionat administrativament, juntament amb un ocupant del vehicle, per portar marihuana.\nUn conductor, implicat en un accident de circulació que va passar a les 21.15 h de diumenge al carrer de Santa Marta, va donar positiu en les proves d’impregnació d’alcohol. Agents de la Policia Municipal van acudir al lloc on s’hi van veure implicats tres vehicles, un d’aquests estacionat. Segons sembla, un dels conductors circulava pel sentit nord de l’avinguda del Vallès, en accedir al carrer de Santa Marta, es va veure obligat a efectuar una maniobra sobtada que el va portar a impactar contra un altre vehicle estacionat, a causa d’un vehicle que havia iniciat la marxa sense prendre mesures de seguretat.\nUn altre conductor va ser aturat dissabte, a les 22.40 h, al carrer de Menéndez i Pelayo, per haver comès una infracció de trànsit. Els agents van comprovar que el conductor havia consumit alcohol, per la qual cosa se’l va sotmetre a les proves d’impregnació, donant taxes de 0,40 mg/l i 0,36 mg/l, respectivament. Va ser sancionat administrativament.\nUn vehicle atropella una vianant en una maniobra de marxa enrere\nA les 9.45 h de divendres, el conductor d’un turisme, mentre feia marxa enrere al passeig de Vint-i-dos de Juliol, a l’alçada amb el carrer de Joan Duch, no es va adonar de la presència d’una vianant i li va donar un cop. Aquesta persona va ser traslladada per una ambulància a l’Hospital Universitari MútuaTerrassa, per ser atesa de lesions.\nUn motorista lesionat en patir un accident de trànsit\nA les 10.45 h de dissabte, un turisme i una motocicleta van col·lidir a l’avinguda de Santa Eulàlia, a l’alçada del carrer de Miño, segons sembla, perquè un dels conductors no va respectar el senyal d’stop que li afectava. Una ambulància va traslladar el motorista a l’Hospital Universitari MútuaTerrassa per ser atès de les lesions. Una grua va retirar el ciclomotor de la via pública i el va deixar a la seva base a disposició del titular.\nTagged: atropellament despreniment façana policia municipal successos\nPrograma per a majors de 40 anys en atur


Fórmula 1 en Català - El teu esport, en la teva llengua: La pregunta : Gran Premi d'Alemanya\nCom creieu que afectarà a l'equip Mercedes que els seus dos pilots tornin a estar a tant pocs punts.\nIvan Monells: Lewis Hamilton és un lluitador. Coneixent el seu caràcter, sé que no ha deixat escapar un punt. Tant se val si està a 30 punts com a 4, ha demostrat sortir dels entrebancs i tenir una moral sòlida. No crec que el fet d’estar més pròxim del líder canviï res. Hamilton s’ha cregut des de la primera cursa que serà campió del món i aquesta temporada està sent el màxim de competitiu des del primer moment. Lluita assegurada.\nSobre els altres equips deixo a l’aire el rumor sobre el futur de Kimi Räikkönen. S’especula que el pilot finlandès podria tornar als rallies ja a la següent temporada. Ho veurem.\nJordi Domènech: Penso que amb els pilots de Mercedes tan a prop, qualsevol cosa es pot magnificar i com més ens apropem al final de la temporada, pitjor serà. Qualsevol retard en una aturada a boxes, qualsevol problema mecànic que afecti a només un dels pilots serà vist com que l'equip es decanta cap a una banda o l'altra. Ha passat sempre, ja sigui a Williams amb Mansell i Piquet, o a McLaren amb Senna i Prost i em temo que sempre passarà...\nPel que fa a la resta d'equips, no veig jo que puguin millorar massa la seva prestació respecte als Mercedes. Possiblement on veiem els majors canvis sigui a Caterham, amb el canvi de propietaris, que pot ser que no s'aturi amb els propietaris...\nJust Serrainat: Tot i que Hamilton és un lluitador, crec que la victoria de l'altre dia, serà un bon revulsiu pel pilot anglès que anímicament necessitava una cursa com la passada per recuperar la confiança.\nSi no canvien molt les coses, es continuaran veient lluites entre els pilots de l'equip Alemany fins a final de temporada i com comenta en Jordi, qualsevol incident que passi entre els dos pilots crearà tensió dins del box.\nEtiquetes: Alemanya, La pregunta, Lewis Hamilton, Mercedes, Nico Rosberg


L'N-II diu adéu als camions\nEntra en vigor aquest divendres la tan reivindicada prohibició del pas dels camions per la N-II, que hauran de circular per l'autopista\nAquesta matinada els veïns de Bàscara, població castigada pel pas de la carretera, van celebrar amb xampany la mesura després de passar-se gairebé 80 dies protestant\n19/04/2013 - 07:35h\nAquesta imatge, de camions creuant la N-II al seu pas per Bàscara, forma ja part del passat per del poble. / CARMEN SECANELLA\nREPORTATGE Revolta a favor de la vida a l'N-II\nLa nit ha estat llarga a Bàscara. Ahir a les 00.00 h tots els veïns van destapar les ampolles de xampany que des de fa 80 dies tenien reservades per a l'ocasió. Avui probablement els nens creuaran el pas de vianants per anar a l'escola sense por. Ja no passaran més camions de gran tonatge per la N-II a tota la província de Girona, cosa que en Bàscara, poble partit per una de les carreteres amb més densitat de trànsit d'Espanya, té gust de victòria.\nLa Generalitat, el Ministeri de Foment i Abertis, propietària de l'AP-7, l'autopista que avança en paral·lel a la nacional cap a la frontera amb França, van confirmar dilluns el seu acord de veto dels camions a partir d'aquest divendres. Aquesta era, ni més ni menys, la reivindicació dels veïns de Bàscara, que venien tallant el trànsit de la carretera dues vegades al dia, sense excepció, des que una veïna -una més- va morir al xocar el seu turisme amb un tràiler fa exactament 80 dies.\nD'ara endavant, els camions de més de quatre eixos hauran de circular per l'AP-7 just en el trams entre els pobles de la Jonquera i Maçanet de la Selva. Entre l'Administració i Abertis se sufragarà una part del peatge que han de pagar els camions obligats a desviar-se cap a l'autopista -un 35% del preu si creuen tot el tram, un 50% si el trajecte és intern- i els Mossos d'Esquadra vigilaran que es compleixi la disposició, sota multa de 500 euros. Fins diumenge, la Generalitat ha anunciat que portarà a terme una campanya informativa a base de repartir 50.000 fullets.\n"Haurem fet justícia", declara Pere Tubert, veí del poble i molt actiu en les concentracions, orgullós que els seus conveïns hagin sabut "canalitzar de manera cívica" el que reconeix que va començar com una "protesta visceral". Bàscara s'ha convertit en el símbol de la lluita, però el sentiment de descontentament és generalitzat a tots els pobles de la zona. Després de 20 anys de promeses incomplides en relació al desdoblament de la via -només s'ha executat un 8% de les obres del tram- ja ningú no es pren seriosament al Ministeri de Foment, tot i que just ara hagi licitat el projecte d'ampliació de 26 quilòmetres més.\nAmb aquesta mesura l'N-II es convertirà en una via d'ús més veïnal, i relaxarà en un 40% la seva densitat de trànsit, que és el que corresponia als camions. Actualment passen per la N-II 22.000 vehicles al dia, una freqüència molt elevada en tractar-se d'una via d'un sol carril per sentit. Per exemple, l'autopista que cobreix el mateix trajecte compta 44.000 vehicles diaris, però amb tres carrils per banda.\nSense els camions reduirà també la xifra d'accidents, el gran drama de pobles com Bàscara, on no hi ha veí que no hagi perdut un familiar o amic a l'asfalt. El servei de trànsit de la Generalitat calcula que en 6 de cada 10 accidents mortals en aquesta via s'hi veu implicat un camió. L'any passat van morir 14 persones i 22 van resultar ferides.\nPerò sembla que hi ha llum al final de l'N-II. A Bàscara preparen aquest migdia una paella per a tothom qui vulgui celebrar-ho. I Tubert assegura que, d'aquí a uns dies, seguiran treballant per procurar millores a la carretera, segons ells molt deteriorada. El que no saben encara és si aquestes millores passen pel tan promès desdoblament. Sobre el veto als camions la reivindicació era unànime, però no passa el mateix amb l'ampliació de la carretera. Més aviat el contrari. Cada vegada són més persones les que s'hi oposen. "Desdoblar l'N-II és irracional perquè només a 200 metres tenim una autopista amb sis carrils", argumenta Tubert.\nAquest divendres es presenta com una jornada carregada d'emocions, però no tots compartiran l'alegria. Almenys un col·lectiu, el dels camioners, s'oposa a la mesura perquè considera que li fan pagar els plats trencats per unes responsabilitats que haurien de recaure en l'Administració. Per visibilitzar el seu malestar han convocat avui en paral·lel una protesta a peu de peatge, a Maçanet de la Selva.


“Silla torna a tindre color” - Nou Horta\n“Silla torna a tindre color”\nViernes, 17 Junio 2016 10:33\tEscrito por Júlia Murillo\tPublicado en Entrevistas Visto 4488 veces\nVicente Zaragozá Alberola, Alcalde de Silla\nEntrevistem al socialista Vicente Zaragozá Alberola després del seu primer any com a alcalde de Silla; un govern quatripartit d'esquerres format per PSPV, Compromís, EUPV i Silla en Democràcia.\nZaragozá ens explica quines mesures de millora estan duent a terme a la població junt amb la resta de membres de la corporació municipal.\nCom està funcionant el govern actual format per PSOE, Compromís, Esquerra Unida i Silla en democràcia?\nSobretot amb un objectiu en comú, que és el benestar del ciutadà. Estem treballant en conjunt i en harmonia; hem estat d’acord en tot allò que ha proposat bé un grup o un altre.\nQuins canvis més significatius ha tingut aquest govern respecte a l’anterior?\nNosaltres vam preguntar al nostre Facebook als veïns i veïnes: “Què és el que vostè milloraria del poble?” i vam obtenir més de 80 propostes. Per tant, hi ha algun canvi? Sí, fer el que el poble demana, no el que els polítics diem que és prioritari.\nPrimer de tot, acabar totes les obres que estan per acabar. Què volem que siga en un futur? Què volem que siga Silla de major? Això és una reflexió molt important que hem de fer els polítics, però és una reflexió que ha d’eixir de la gent cap a dalt. El poble ha de dir què vol i després filtrar-ho als polítics, als tècnics i fer un model de poble. Sols així estarem vivint en conjunt i en harmonia perquè si el polític fa el que li dóna la gana i no el que el poble vol, tenim un problema. Els veïns i les veïnes són els que paguen impostos, els que ens posen a nosaltres i són els que realment saben el que fa falta.\nQuin balanç fa del primer any com alcalde?\nJo crec que esta pregunta l’han de respondre els ciutadans d’ací tres anys, a veure com este equip de govern els ha solucionat els seus problemes. Ací s’ha fet un ingent treball, des del primer dia fins l’últim, es treballa durament per alçar este poble que estava en terra. Silla l’hem posat en marxa, estava paralitzada, ja duia 10 anys amb una tremenda letàrgia, per això hi ha molt de treball. Silla torna a tindre color.\nA quines conclusions vàreu arribar a la reunió d’alcaldes de l’Horta Sud a Torrent?\nEn síntesi el que vàrem fer va ser ficar en valor el ingent que estem fent tots però unint els esforços. Per exemple, li hem donat molta força a la Mancomunitat de l’Horta Sud, optimitzant els recursos econòmics i des d’allí tenim suport per a posar en marxa assessorament per als desnonaments, s’estudiaran els problemes que tenim amb els excrements dels gossos, ha nascut la “Xarxa llibres” i també hi ha una partida per a tots aquells xiquets per a que no es queden sense un bon tracte nutricional.\nEn quin punt es troba la polèmica dels bous a Silla?\nEls bous és una tema prou delicat, segons cada poble i la seua idiosincràsia els bous estan més arrelats o no. Jo crec que este poble el que té arrelat és la festa, no la festa del bou, sinó la festa en majúscules. Silla és una població en la que ens agrada la tradició del bou però a un percentatge de la població inferior al de altres poblacions, per això nosaltres vàrem decidir que volíem preguntar a la gent què és el que vol. Per tant, enguany serà 6 dies de bous, bou embolat i en corda no. Es retallen dos dies però es sumen dos en els quals anem a organitzar dies dedicats als xiquets. Entenem que hem de donar també servei a la gent que no els agrada els bous.\nQuines activitats hi ha programades per als veïns i veïnes de Silla per a aquest estiu?\nTenim programades moltes activitats. A part dels bous, tenim la festa grossa de Silla que és el dia del Crist. Hi ha una novetat enguany i és que es va a descentralitzar la festa. Entenem que una població com Silla en tots els metres que té, tots els habitants tenen dret a gaudir i també a crear riquesa fora del que és l’àmbit de la plaça, és a dir, tenim pensat anar-se’n als tres barris més emblemàtics i dur tres espectacles. Un en el parc de Sant Lluís, en el que tots els bars podran també beneficiar-se, i exactament igual en el Molí de Magalló i el mateix al parc Sant Roc. A més, hi haurà cine d’estiu per les nits i contacontes.\nCom van les obres a la Plaça Espanya?\nDos dies després de que el director general d’aigües de València, Manolo Aldeguer, va prendre possessió, estàvem allí l’equip de govern al complet amb els seus tècnics. Els vaig comentar que si no arreglaven la Plaça Espanya, jo anava a anar amb una tenda de campanya a la porta de Conselleria! Els tràmits han durat 8 mesos però al final s’ha fet.\nHi ha obres que els veïns hagen demanat especialment?\nLa gent de Silla estava cansada de tindre unes entrades de tercera i estem fent unes entrades dignes. La gent ja està entenent que les coses van de de veres. Silla ha de ser bonica, transitable, un punt de referència com sempre ha sigut a la comarca de l’Horta Sud. Fa 12 o 14 anys que s’ha quedat retardada front a totes les poblacions de la comarca i em dol. En la mesura que puguen farem que pegue la volta i torne a ser un punt de referència.\nModificado por última vez en Viernes, 17 Junio 2016 12:05\nMás en esta categoría: « “Des de l’Ajuntament continuem duent a terme una tasca pedagògica, recordant que cal eixir de casa el menys possible i utilitzar sempre la mascareta”\t“La música és la nostra droga” »


En el cas de videojocs i anime aquest fenomen està molt estès, i normalment consisteix en la producció d'articles que, sense ser oficials, pretenen fer-se passar com a tals. La producció de bootlegs en aquest cas és una activitat que es dona predominantment en països com Singapur, Hong Kong i Taiwan. Etimològicament, bootleg (en anglès, de contraban) significa el camal de la bota, que es refereix a la tradició d'amagar l'ampolla de licor il·legal a la bota.\nNo obstant també es coneix com a bootleg a una pràctica de remix que consisteix a juxtaposar diferents temes (una base i una línia vocal, per exemple) per crear una nova peça. El R&B, el rap o el soul són els principals estils empleats en aquesta classe de creacions, donat l'estil característic basat en una rítmica bàsica que apareix en diferents formes en gairebé totes les cançons. Aquest estil és també anomenat Bastard Pop i té diversos sub-gèneres com l'A + B que és la simple juxtaposició de dos temes, els Mash-ups que consisteixen a barrejar tres o més temes, el glitch, que és la reedició d'un tema utilitzant fragments processats del mateix i els remezclas no oficials, que són a capellas amb instrumentals inèdites produïdes per disc jockeys. Segueix sent il·legal i perseguit per la indústria, però la indiscutible efectivitat d'alguns d'ells està fent florir aquesta escena per tot el món.\nBootleg: enregistrament pirata[modifica]\nAl món musical ens trobem opinions contràries per part dels propis artistes quant a la circulació i distribució de bootlegs obtingudes en concerts. Treure beneficis per la venda i distribució de bootlegs és alguna cosa il·legal, per la qual cosa la persona pot ser perseguida per la justícia. De totes maneres, existeix una forma d'obtenir bootlegs àmpliament estesa i que no suposa actes il·lícits, aquesta és, l'intercanvi de material.\nL'intercanvi de bootlegs, enfront de la seva compra per internet o en tendes de segona mà, està molt estès al món musical, ja que fa arribar a tota la comunitat ficada al món de les pròpies bootlegs, enregistraments inèdits, concerts, curiositats, etc. Joies que els amants dels artistes estan disposats a aconseguir i que les disqueras no visualitzen com a projectes redituables.\nEl que es busca en l'intercanvi és obtenir enregistraments de forma fàcil i molt assequible i buscant sempre la màxima qualitat de so, sempre que aquesta qualitat estigui present en l'enregistrament original. És per això que el material bàsic de l'intercanvi siguin CD-R, cintes de video o àudio o DVD-Rs gravats de l'original o d'una generació posterior a l'original. Això és, es busquen enregistraments d'originals i no enregistraments obtinguts a partir de recopilacions en cançons en formats com el MP3, ja que es vol aconseguir la màxima qualitat possible, equiparable a haver estat present en la data d'enregistrament amb el mateix artista. Si bé és cert que existeixen formats actualment en els quals no es produeix ni una pèrdua de qualitat pel que fa al suport físic del qual van ser obtinguts.\nLes generacions d'una bootleg gravada s'obtenen addicionant una unitat a l'element obtingut en l'enregistrament, o fent notar que és resultat d'un enregistrament d'un original: del disc original s'obté un primer CD-R i a partir d'est es van obtenint noves generacions indicades entre els parèntesis. És habitual indicar sempre, en les pròpies llistes o quan es procedeixi al contacte amb una altra persona, la generació de la pròpia còpia.\nBàsicament l'intercanvi suposa contactar, generalment per e-mail, amb una altra persona que té en possessió bootlegs de les quals s'està interessat, preguntar-li si està disposat a fer l'intercanvi, per a això se li ofereix altres bootlegs o se li adjunta una llista amb tot el repertori per si pogués estar interessat en alguna. Si ambdues parts estan disposades a procedir a l'intercanvi, cal arribar a un acord pel qual s'estableix l'ordre d'enviament de les bootlegs per correu tradicional. Podent establir-se a un dels subjectes de l'intercanvi com a primer a conducta a l'enviament i quan l'altre rebi, enviar la seva part del mateix (aquesta prioritat sol dur-se a terme quan un dels dos individus no té molta credibilitat, ja sigui perquè està començant al món de l'intercanvi o perquè hagi tingut males experiències en pos a un intercanvi previ) o realitzar l'enviament al mateix temps. També es poden arribar a acords tals com a impressions en color d'alta qualitat de l'art que es troba en les bootlegs a gravar, addicions a certes bootlegs, etc.\nIntercanvi en blanc o blank trade[modifica]\nIntercanvi per internet[modifica]\nObtingut de «https://ca.wikipedia.org/w/index.php?title=Bootleg&oldid=27951423»\nLa pàgina va ser modificada per darrera vegada el 3 ago 2021 a les 16:13.


Manera senzilla per processar Cruzer encaixar la recuperació d'empenta de flaix\n> Recursos > Flash Drive > Simple camí a processar Cruzer encaixar la recuperació d'empenta de flaix\nSi us plau ajudi! La meva empenta de flaix d'USB de Cruzer Fit paren de treballar\nTinc una empenta de flaix de 16GB Cruzer USB encaixar. Quan vaig veure els vídeos de la família al meu ordinador, l'empenta de flaix parava de treballar instantàniament. He intentat treure'l i tornar a connectar una altra vegada. Presentava com a carta d'empenta fortuïta, i em va preguntar per donar-li format. És allà qualsevol atac Cruzer programari de recuperació d'empenta de flaix o qualsevol altres solucions que puc aconseguir el meu fotos i vídeos de nou?. Qualsevol enllaços o llocs o ajuda serà gran. Moltes gràcies\nEl seu cas és realment un problema comú. L'assumpte de pèrdua de dades que provoca pel format és realment molest. La veritat és que no cal ser massa preocupat per això. El presentaré Wondershare Data Recovery, o Wondershare Data Recovery for Mac , que és un programa que li permet recuperar dades d'empenta de flaix Cruzer Fit amb facilitat. Aquesta eina fàcil i ràpid pot ajudar amb aquest assumpte de recuperació de dades Cruzer encaixar Flash Drive abans de decidir formatar la unitat flaix.\nVostè pot obtenir una versió de judici des de baix, si us plau seleccioneu la versió correcta per al seu ordinador.\nGuia ràpida de recuperació d'empenta de flaix Cruzer Fit\nWondershare Data Recovery converteix Data Recovery Cruzer encaixar Flash Drive en uns quants clics. Ara anem a fer-ho amb versió per a Windows, Mac, els usuaris poden seguir la guia similar amb la versió de Mac també.\nPas 1 Wondershare Data Recovery de descarregar i instal·lar-lo al seu ordinador. Inseriu la unitat flash USB encaixar Cruzer al seu ordinador llavors Llanci el programa per recuperar dades de Cruzer Fit empenta de flaix.\nCom Mostra la imatge de sota, vostè veurà una interfície amb 3 modes de recuperació i una opció de "recuperació de currículum vitae". Aquí podeu seleccionar "Recuperació d'arxiu perdut" en primer lloc.\nPas 2 Per recuperar dades d'empenta de flaix Cruzer Fit, a seleccionar el disc de la unitat flash USB encaixar Cruzer i feu clic a "Inici" per començar a escanejar-lo.\n"Permetre profund escannejar" opció és disponible també. Pot provar aquest mode és normal escannejar no trobar fitxers desitjat.\nPas 3 Els fitxers de la unitat flash USB encaixar Cruzer tots es mostrarà en categories després de l'escannejar, com "Gràfic", "Correu electrònic", "Video", etc.\nEs pot dir si s'han trobat els arxius que desitja recuperar o no de noms d'arxiu. Llavors marca els fitxers seleccionats i feu clic a "Recuperar" per salvar-los. Si us plau, seleccioneu una destinació al vostre ordinador per mantenir-los per evitar sobreescriure dades.\nGuia fàcil de recuperació Imation USB\nGarmin USB formiga pal recuperació per recuperar perdut dades d'activitat\nRecuperació de l'empenta de flaix de Adata: Com recuperar dades d'empenta de flaix Adata